b'\n_START_ARTICLE_\nEvankelista\n_START_PARAGRAPH_\nEvankelista on henkil\xc3\xb6, jolla katsotaan olevan kristillisen evankeliumin eli ilosanoman julistamisen lahja. Monissa kristillisiss\xc3\xa4 yhteis\xc3\xb6iss\xc3\xa4 evankelista-nimityst\xc3\xa4 k\xc3\xa4ytet\xc3\xa4\xc3\xa4n saarnaajista ja kyseisen kirkon tai liikkeen sananjulistajista. Evankelistan erityinen armolahja mainitaan Raamatussa (Ef. 4:11). Evankelista voi tarkoittaa my\xc3\xb6s henkil\xc3\xb6\xc3\xa4, joka on kirjoittanut Raamatun kaanoniin hyv\xc3\xa4ksytyn evankeliumin. N\xc3\xa4it\xc3\xa4 ovat Matteus, Markus, Luukas ja Johannes.\n_START_SECTION_\nHistoriaa\n_START_PARAGRAPH_\nEvankelista-nimityst\xc3\xa4 k\xc3\xa4ytettiin alkuseurakunnassa niist\xc3\xa4 henkil\xc3\xb6ist\xc3\xa4, joilla oli "Sanan julistamisen lahja" - erityisesti evankeliumin, ilosanoman, julistamisen lahja. Heid\xc3\xa4n sanomansa liittyi kiinte\xc3\xa4sti Jeesuksen kuolemaan ihmiskunnan syntien t\xc3\xa4hden, h\xc3\xa4nen yl\xc3\xb6snousemukseensa ja siihen, miten yksitt\xc3\xa4inen ihminen voi l\xc3\xb6yt\xc3\xa4\xc3\xa4 yhteyden Jumalaan Kristuksen kautta._NEWLINE_My\xc3\xb6hemmin varhaiskristillisess\xc3\xa4 kirjoituksissa nimitys oli harvinainen ja sill\xc3\xa4 tarkoitettiin p\xc3\xa4\xc3\xa4asiassa opettajaa. T\xc3\xa4ll\xc3\xb6in evankelista seurakuntavirkana alkoi sekoittua toiseen seurakuntavirkaan, paimenvirkaan, jossa toimivan teht\xc3\xa4v\xc3\xa4n\xc3\xa4 on opettaa seurakuntalaumaa.\n_START_SECTION_\nEvankelistat nykyaikana\n_START_PARAGRAPH_\nNyky\xc3\xa4\xc3\xa4n evankelista tarkoittaa p\xc3\xa4\xc3\xa4asiassa henkil\xc3\xb6\xc3\xa4, joka on kirjoittanut Raamatun kaanoniin hyv\xc3\xa4ksytyn evankeliumin. N\xc3\xa4it\xc3\xa4 ovat Matteus, Markus, Luukas ja Johannes. Nelj\xc3\xa4ll\xc3\xa4 evankelistalla on omat symbolinsa, joita k\xc3\xa4ytet\xc3\xa4\xc3\xa4n kristillisess\xc3\xa4 taiteessa, kuten ikoneissa; kyseiset symbolit ovat ihminen (tai enkeli), leijona, h\xc3\xa4rk\xc3\xa4 ja kotka._NEWLINE_Monissa kristillisiss\xc3\xa4 yhteis\xc3\xb6iss\xc3\xa4 evankelista-nimityst\xc3\xa4 k\xc3\xa4ytet\xc3\xa4\xc3\xa4n saarnaajista ja kyseisen kirkon tai liikkeen sananjulistajista. Evankelistat voivat tehd\xc3\xa4 julistusty\xc3\xb6t\xc3\xa4\xc3\xa4n kotiyhteis\xc3\xb6ss\xc3\xa4\xc3\xa4n, kiert\xc3\xa4vin\xc3\xa4 sananjulistajina tai toimia l\xc3\xa4hetysty\xc3\xb6ss\xc3\xa4 l\xc3\xa4hetyskentill\xc3\xa4. Maailmanlaajuisesti tunnetuin evankelista on Billy Graham. Tunnettuja edesmenneit\xc3\xa4 suomalaisia evankelistoja ovat muun muassa Niilo Kustaa Malmberg, Urho Muroma, Frank Mangs, Niilo Yli-Vainio ja Kalevi Lehtinen.\n_START_SECTION_\nEvankelistat Raamatussa\n_START_PARAGRAPH_\nEvankelistat mainitaan Raamatussa mm. kohdissa Apt. 21:8, Ef. 4:11 ja Tim. 4:5.'